
LAUSUNTO
Kansalaisvapauksien sekä oikeus- ja sisäasioiden valiokunta pyytää asiasta vastaavaa talousarvion valvontavaliokuntaa sisällyttämään seuraavan päätöslauselmaesitykseen, jonka se myöhemmin hyväksyy:
<RepeatBlock-Dec>
1.	panee merkille, että Euroopan tietosuojavaltuutetun vuoden 2023 toimintatalousarvio oli 22 711 559 euroa ja että toimintatalousarvio kasvoi 12 prosenttia vuoden 2022 lopulliseen talousarvioon verrattuna; panee tyytyväisenä merkille, että vuonna 2023 tietosuojavaltuutetun maksusitoumusmäärärahojen käyttöaste oli 96 prosenttia;
2.	panee merkille, että tietosuojavaltuutettua kuultiin lainsäädäntöä koskevissa asioissa yhä useammin: se osallistui 82:een lainsäädäntöä koskevaan viralliseen kuulemiseen ja antoi 54 lausuntoa ja 26 virallista huomautusta; panee tyytyväisenä merkille tietosuojavaltuutetun lainsäädäntötyöhön antaman panoksen, johon sisältyi myös yhdessä Euroopan tietosuojaneuvoston kanssa annettu panos; panee merkille tietosuojavaltuutetun kasvavan roolin useissa uusissa säädöksissä, joissa sille on annettu lisätehtäviä, ja mainitsee esimerkkinä tekoälysäädöksen, jonka nojalla tietosuojavaltuutetusta tulee toimivaltainen viranomainen unionin toimielinten, elinten ja laitosten suhteen; korostaa, että tietosuojavaltuutettu tarvitsee riittävät resurssit sen varmistamiseksi, että se voi täyttää näistä lainsäätäjien siirtämistä lisävastuista aiheutuvat velvoitteet tehokkaasti;
3.	korostaa tietosuojavaltuutetun roolia unionin toimielinten, elinten ja laitosten suorittaman henkilötietojen käsittelyn valvonnassa; panee huolestuneena merkille tietosuojavaltuutetun menettelyjen keston, sillä tietosuojavaltuutettu ei saanut vuonna 2023 yhtäkään tutkimusta päätökseen, vaikka 72 tunnin aikarajan jälkeen tehtyjen ilmoitusten määrä väheni vuonna 2023 merkittävästi edelliseen vuoteen verrattuna;
4.	panee tyytyväisenä merkille, että tietosuojavaltuutettu on keskittynyt varmistamaan, että ulkopuoliset toimeksisaajat täyttävät kaikilta unionin toimielimiltä, elimiltä ja laitoksilta edellytetyt vaatimukset, erityisesti kun otetaan huomioon, että tietosuojavaltuutettu on aiemmin käyttänyt ulkopuolisia yrityksiä, jotka Yalen yliopiston laatiman luettelon mukaan jatkavat edelleen toimintaansa Venäjällä; pitää myönteisenä, että tietosuojavaltuutettu seuraa suoriutumistaan strategiassaan asetetuissa päätavoitteisissa keskeisten tulosindikaattoreiden avulla, mikä auttaa varmistamaan, että toimia voidaan tarvittaessa mukauttaa, ja lisäämään resurssien tehokasta käyttöä;
5.	on huolissaan tietosuojavaltuutetun henkilöstön virkamatkakulujen merkittävästä kasvusta vuosina 2021–2023 ensin 28 789 eurosta 176 903 euroon ja edelleen 284 580 euroon; kehottaa tietosuojavaltuutettua arvioimaan, käytetäänkö virkamatkoihin kuluneita resursseja asianmukaisesti ja tehokkaasti; panee merkille, että tietosuojavaltuutettu lakkasi julkistamasta järjestäjien rahoittamien virkamatkojen lukumääriä ja tietoja siitä, mikä yksikkö tai jaosto osallistui kullekin virkamatkalle, ja toteaa tämän vähentäneen virkamatkakulujen läpinäkyvyyttä; kehottaa tietosuojavaltuutettua palauttamaan aiemman käytännön.
</RepeatBlock-Dec>

